2019. gada .martā Noteikumi Nr.

Rīgā (prot. Nr. .§)

**Lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtība**

Izdoti saskaņā ar Dzīvnieku audzēšanas un

ciltsdarba likuma 10. panta pirmo daļu

**I. Vispārīgie jautājumi**

1. Noteikumi nosaka lauksaimniecības un akvakultūras dzīvnieku, to ganāmpulku un novietņu reģistrēšanas kārtību, kā arī lauksaimniecības dzīvnieku apzīmēšanas kārtību.

2. Noteikumos lietoti šādi termini:

2.1. ganāmpulks – lauksaimniecības dzīvnieku kopums vai akvakultūras dzīvnieku audzētava, kas pieder vienam dzīvnieku īpašniekam;

2.2. novietne – jebkura telpa, būve vai āra apstākļos norobežota vide vai vieta, kurā pastāvīgi vai uz laiku tur lauksaimniecības dzīvniekus, vai akvakultūras dzīvniekus;

2.3. dzīvnieku pircējs – fiziska vai juridiska persona, kas iepērk dzīvniekus no novietnes to tiešai pārvietošanai uz kautuvi kaušanas pakalpojuma saņemšanai, lai iegūto gaļu realizētu tirdzniecībā, un ir reģistrēts Pārtikas un veterinārā dienestā normatīvajos aktos par pārtikas uzņēmumu atzīšanu un reģistrāciju noteiktajā kārtībā.

3. Dzīvnieku īpašnieka vai turētāja pienākums šajos noteikumos noteiktā kārtībā ir:

3.1. reģistrēt un apzīmēt lauksaimniecības dzīvnieku un atjaunot informāciju par tā apzīmēšanu, pārvietošanu un citiem notikumiem ar to;

3.2. būt atbildīgam par lauksaimniecības dzīvnieku izstādes, tirgošanās un sacensību laikā, kā arī tā transportēšanas laikā, ja transportē pats dzīvnieku īpašnieks vai turētājs;

3.3. elektroniski vai papīra formā veidot un uzturēt liellopu, cūku, zirgu, aitu un kazu novietnes dzīvnieku reģistru, un atjaunot tajā informāciju par notikušajām izmaiņām;

3.4. pēc Lauksaimniecības datu centra (turpmāk – datu centrs) vai Pārtikas un veterinārā dienesta pieprasījuma sniegt visu nepieciešamo informāciju par lauksaimniecības dzīvnieka izcelsmi, apzīmēšanu, reģistrēšanu, pārvietošanu, turēšanas veidu un citiem notikumiem ar to, kā arī par kūtsmēslu uzglabāšanas veidu novietnē.

4. Atļauts pārvietot un atsavināt dzīvus lauksaimniecības dzīvniekus un realizēt lauksaimniecības dzīvnieku produkciju, ja lauksaimniecības vai akvakultūras dzīvnieku ganāmpulks un novietne ir reģistrēti un lauksaimniecības dzīvnieki ir apzīmēti un reģistrēti atbilstoši šajos noteikumos minētajām prasībām.

5. Ganāmpulka īpašnieka (fiziskas personas) nāves gadījumā persona, kas līdz mantojuma tiesību apstiprināšanai rīkosies ar ganāmpulku, datu centrā iesniedz iesniegumu pārvaldnieka statusa reģistrēšanai. Pilnvarojums pārstāvēt mantojumu un rīkoties ar mantojuma masā ietilpstošiem lauksaimniecības dzīvniekiem un saražoto produkciju ir izdots vai apstiprināts notariāli vai bāriņtiesā, vai ar tiesas nolēmumu.

6. Jebkura persona, kas līdz mantojuma tiesību apstiprināšanai rīkojas ar ganāmpulku, pilda visas dzīvnieku īpašnieka saistības attiecībā uz lauksaimniecības dzīvnieku, to ganāmpulku un novietņu reģistrēšanu, lauksaimniecības dzīvnieku apzīmēšanu un šajos noteikumos noteiktās informācijas ziņošanu datu centram.

**II. Lauksaimniecības dzīvnieku, to ganāmpulku un novietņu reģistrēšana**

7. Datu centra lauksaimniecības dzīvnieku, ganāmpulku un novietņu reģistrs ir valsts informācijas sistēmas "Lauksaimniecības datu centra informācijas sistēma" (turpmāk – elektroniskā datubāze) sastāvdaļa.

8. Datu centrs elektroniskajā datubāzē uztur arī informāciju par Pārtikas un veterinārā dienesta veikto pārbaužu rezultātiem, novietņu statusu attiecībā uz infekcijas slimībām, dzīvnieku un to pārvietošanas vai produkcijas realizācijas ierobežojumiem, veterinārās ekspertīzes rezultātiem pirms un pēc dzīvnieka kaušanas, lauksaimniecības dzīvnieku izmeklēšanu iespējamai dzīvnieku infekcijas slimību noteikšanai un izmeklēšanas rezultātiem, kā arī laboratorisko izmeklējumu pavaddokumentu veidošanas moduli.

9. Datu centrs lauksaimniecības dzīvnieku reģistrā norāda šādu informāciju:

9.1. par zirgu dzimtas dzīvniekiem – atbilstoši Komisijas 2015. gada 17. februāra Īstenošanas regulas (ES) Nr. 2015/262, ar ko saskaņā ar Padomes Direktīvu 90/427/EEK un 2009/156/EK nosaka zirgu dzimtas dzīvnieku identifikācijas metožu noteikumus (Zirgu dzimtas dzīvnieku pasu regula) (turpmāk – regula Nr. 2015/262), 38. panta 1. punkta prasībām, papildus norādot arī zirgu dzimtas dzīvnieka šķirni, izcelšanās datus, pazīmju tekstuālu aprakstu, apsēklošanas, lecināšanas, atnešanās un aborta datumu;

9.2. par aitām un kazām – atbilstoši Padomes 2003. gada 17. decembra Regulas (EK) Nr. 21/2004, ar ko izveido aitu un kazu identifikācijas sistēmu un ar ko groza Regulu (EK) Nr. 1782/2003 un Direktīvas 92/102/EEK un 64/432/EEK, (turpmāk – regula Nr. 21/2004) pielikuma D daļas prasībām, papildus norādot arī aitas un kazas individuālo identifikācijas numuru, šķirni, izcelšanās datus, dzimšanas, nobeigšanās vai nokaušanas datumu, apsēklošanas, lecināšanas, atnešanās un aborta datumu;

 9.3. par liellopiem – vienreizējo identifikācijas numuru vai identifikācijas numuru gadījumos, kas noteikti Eiropas Parlamenta un Padomes 2000. gada 17. jūlija Regulas (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (turpmāk – regula Nr. 1760/2000), 4. panta 1. punktā, 4.b pantā, 4.c panta 1. punktā un 4.d pantā, tā dzimumu, šķirni, dzimšanas, nobeigšanās vai nokaušanas datumu un izcelšanās datus – mātes identifikācijas numuru – vai, ja dzīvnieks ir ievests no trešās valsts, – vienreizējo identifikācijas numuru, ko saskaņā ar regulu Nr. 1760/2000 kā individuālu identifikācijas līdzekli dzīvniekam piešķīrusi galamērķa dalībvalsts, informāciju par tā pārvietošanu – visu to ganāmpulku un novietņu reģistrācijas numurus un datumus, kurā liellops ticis turēts (arī kurā tas ir dzimis), dzīvnieka elektroniskā identifikatora veidu, ja tāds izmantots, kā arī liellopa apsēklošanas, lecināšanas, atnešanās un aborta datumu;

9.4. par cūkām – to skaitu, pārvietošanas datumu un iepriekšējā ganāmpulka un novietnes reģistrācijas numuru, ja cūku ieved novietnē, un saņēmēja ganāmpulka un novietnes reģistrācijas numuru, ja cūku izved no novietnes;

 9.5. par kažokzvēriem, trušiem, mājputniem, medus bišu saimēm un citu sugu dzīvniekiem, kurus audzē un tur dzīvnieku izcelsmes produktu iegūšanai, (turpmāk – citu sugu dzīvnieki) – sugu, to skaitu un informāciju par to pārvietošanu, ja tāda ir notikusi;

 9.6. par akvakultūras dzīvniekiem – to veidu.

10. Datu centrs ganāmpulku reģistrā norāda:

10.1. ganāmpulka reģistrācijas numuru;

10.2. dzīvnieku īpašnieka vārdu, uzvārdu un personas kodu fiziskai personai vai nosaukumu un reģistrācijas numuru juridiskai personai;

 10.3. deklarētās dzīvesvietas adresi fiziskai personai vai juridisko adresi juridiskai personai;

 10.4. dzīvniekuīpašnieka vai pilnvarotās personas vārdu, uzvārdu, personas kodu, tālruņa numuru un elektroniskā pasta adresi vai oficiālo elektronisko adresi, ja personai ir aktivizēts oficiālās elektroniskās adreses konts (turpmāk – oficiālā elektroniskā adrese).

11. Datu centrs novietņu reģistrā norāda:

11.1. novietnes reģistrācijas numuru;

 11.2. novietnes faktiskās atrašanās vietas adresi, ģeogrāfiskās koordinātas un kadastra numuru;

 11.3. dzīvnieku turētāja vārdu, uzvārdu un personas kodu fiziskai personai vai nosaukumu un reģistrācijas numuru juridiskai personai;

 11.4. informāciju par novietnes un kūtsmēslu apsaimniekošanu – novietnē izmantoto dzīvnieku turēšanas veidu un kūtsmēslu uzglabāšanas veidu.

12. Datu centrs katram ganāmpulkam un novietnei piešķir reģistrācijas numuru. Piešķirtais reģistrācijas numurs ganāmpulka un novietnes pastāvēšanas laikā netiek mainīts.

13. Datu centrs ganāmpulka un novietnes piešķirto reģistrācijas numuru elektroniskajā datubāzē glabā trīs secīgus gadus, kopš tajā nav reģistrēts neviens lauksaimniecības vai akvakultūras dzīvnieks.

14. Datu centrs elektroniskajā datubāzē informāciju par lauksaimniecības dzīvnieku glabā trīs secīgus gadus kopš dzīvnieka nāves vai kopš dienas, kad novietnē vairs nav reģistrēts neviens ieraksts par dzīvnieku.

15. Liellopu, zirgu, cūku, aitu un kazu īpašnieks vai turētājs elektroniski vai papīra formā veido un uztur novietnes dzīvnieku reģistru, kurā norāda šādu informāciju:

15.1. par liellopiem – to dzimumu, šķirni, vienreizējo identifikācijas numuru, dzimšanas, nobeigšanās vai nokaušanas datumu, mātes identifikācijas numuru, pārvietošanas datumu, tās novietnes reģistrācijas numuru, no kuras dzīvnieku ieved vai uz kuru izved;

15.2. par cūkām – to skaitu, pārvietošanas datumu un iepriekšējā ganāmpulka un novietnes reģistrācijas numuru, ja cūku ieved novietnē, un saņēmēja ganāmpulka un novietnes reģistrācijas numuru, ja cūku izved no novietnes, kā arī informāciju par atjaunotajiem tetovējumiem vai krotālijām;

15.3. par aitām un kazām – regulas Nr. 21/2004 pielikuma B daļā minētos datus;

15.4. par zirgu dzimtas dzīvniekiem – to dzimumu, šķirni, unikālo dzīves numuru, dzimšanas, nobeigšanās vai nokaušanas datumu, pārvietošanas datumu un tās novietnes reģistrācijas numuru, no kuras zirgu dzimtas dzīvnieku ieved vai uz kuru izved.

16. Dzīvnieku īpašnieks vai turētājs novietnes dzīvnieku reģistrā ierakstīto informāciju glabā vismaz trīs gadus pēc dzīvnieka likvidēšanas un informāciju tajā atjauno septiņu dienu laikā pēc attiecīgā notikuma.

17. Novietnes dzīvnieku reģistru var neveidot, ja dzīvnieku īpašnieks vai turētājs šo noteikumu 15. punktā minēto informāciju sniedz un to atjauno datu centra elektroniskā datubāzē.

**III. Informācijas reģistrēšana elektroniskajā datubāzē**

18. Dzīvnieku īpašnieks vai turētājs šajos noteikumos paredzēto informāciju noteiktā termiņā paziņo datu centram, izmantojot datu centra elektroniskās paziņošanas sistēmu (turpmāk – elektroniskā paziņošanas sistēma) un informāciju iesniedzot elektroniska dokumenta veidā saskaņā ar Elektronisko dokumentu likumu (turpmāk – elektroniskais dokuments) vai papīra formā. Ja šajos noteikumos paredzētā informācija tiek iesniegta elektroniska dokumenta vai papīra formā, datu centrs septiņu dienu laikā pēc informācijas saņemšanas reģistrē to elektroniskajā datubāzē. Minētā informācija ir spēkā pēc tās reģistrēšanas.

19. Lai reģistrētu ganāmpulku un novietni, dzīvnieku īpašnieks datu centram paziņo:

19.1. dzīvnieku īpašnieka vārdu, uzvārdu, personas kodu un deklarētās dzīvesvietas adresi vai uzņēmuma reģistrācijas numuru, nosaukumu un juridisko adresi, kā arī tālruņa numuru un elektroniskā pasta adresi vai oficiālo elektronisko adresi;

19.2. pilnvarotās personas vārdu, uzvārdu, personas kodu, tālruņa numuru un elektroniskā pasta adresi vai oficiālo elektronisko adresi;

19.3. dzīvniekuturētāja vārdu, uzvārdu un personas kodu (juridiskai personai – nosaukumu), tālruņa numuru un elektroniskā pasta adresi vai oficiālo elektronisko adresi;

19.4. novietnes faktiskās atrašanās vietas adresi un ģeogrāfiskās koordinātas.

20. Ja ganāmpulka vai novietnes reģistra dati, kas ir noteikti šo noteikumu 19. punktā, ir mainījušies, dzīvnieku īpašnieks septiņu dienu laikā pēc notikuma par to informē datu centru. Ja mainās dati par šo noteikumu 3.4. apakšpunktā minēto novietnē izmantoto dzīvnieku turēšanas veidu un kūtsmēslu uzglabāšanas veidu, dzīvnieku īpašnieks ne retāk kā reizi trijos gados par to paziņo datu centram.

21. Trušu, kažokzvēru, mājputnu, citu sugu dzīvnieku un akvakultūras dzīvnieku īpašnieks vai turētājs katru gadu līdz janvāra un jūlija beigām datu centram iesniedz informāciju par ganāmpulku pēc stāvokļa attiecīgā gada 1. janvārī un 1. jūlijā, paziņojot:

21.1. ganāmpulka un novietnes reģistrācijas numuru;

21.2. pārskata sniegšanas datumu;

21.3. trušu, kažokzvēru, mājputnu, citu sugu dzīvnieku skaitu un no tiem vaislai paredzēto dzīvnieku skaitu;

21.4. akvakultūras dzīvnieku veidu.

22. Medus bišu saimju īpašnieks vai turētājs katru gadu līdz maija un novembra beigām datu centram iesniedz informāciju par bišu saimēm (stropiem) pēc stāvokļa attiecīgā gada 1. maijā un 1. novembrī, paziņojot ganāmpulka un novietnes reģistrācijas numuru, pārskata datumu un bišu saimju skaitu.

23. Cūku ganāmpulka īpašnieks vai turētājs katru mēnesi līdz desmitajam datumam datu centram iesniedz kopsavilkumu par dzīvnieku kustību iepriekšējā mēnesī, norādot šādu informāciju:

23.1. ganāmpulka un novietnes reģistrācijas numuru;

23.2. pārskata periodu;

23.3. dzimušo sivēnu skaitu pārskata periodā;

23.4. nobeigušos dzīvnieku skaitu pārskata periodā;

23.5. novietnē nokauto dzīvnieku skaitu pārskata periodā;

23.6. piena sivēnu (cūku no dzimšanas līdz atšķiršanai) skaitu pārskata perioda beigās;

23.7. atšķirto sivēnu (cūku no atšķiršanas līdz 10 nedēļu vecumam) skaitu pārskata perioda beigās;

23.8. nobarojamo cūku (cūku no 10 nedēļu vecuma līdz kaušanai) skaitu pārskata perioda beigās;

23.9. audzējamo cūku (cūku no 10 nedēļu vecuma līdz dzimumgatavības sasniegšanai) skaitu pārskata perioda beigās;

23.10. jauncūku (dzimumgatavību sasniegušu cūku mātīti līdz pirmajai atnešanās reizei un dzimumgatavību sasniegušu cūku tēviņu līdz pirmajai lecināšanai) skaitu pārskata perioda beigās;

23.11. sivēnmāšu (cūku mātīti pēc pirmās atnešanās) skaitu pārskata perioda beigās;

23.12. kuiļu (dzimumgatavību sasniegušu cūku tēviņu, ko izmanto vaislai) skaitu pārskata perioda beigās.

24. Dzīvnieku īpašnieks vai turētājs, kas nobarojamās cūkas (cūku no 10 nedēļu vecuma līdz kaušanai) audzē tikai patēriņam savā uzturā, katru gadu līdz janvāra un jūlija beigām datu centrā iesniedz pašpatēriņa kopsavilkumu pēc stāvokļa attiecīgā gada 1. janvārī un 1. jūlijā, norādot šādu informāciju:

24.1. ganāmpulka un novietnes reģistrācijas numuru;

24.2. pārskata periodu;

24.3. nobeigušos dzīvnieku skaitu pārskata periodā;

24.4. novietnē nokauto dzīvnieku skaitu pārskata periodā;

24.5. atlikušo cūku skaitu pārskata perioda beigās.

25. Ja novietnē tiek veikta liellopu, zirgu, aitu un kazu dabīgā lecināšana, dzīvniekuīpašnieks vai turētājs septiņu dienu laikā pēc notikuma datu centram paziņo par dzīvnieku lecināšanu, norādot šādu informāciju:

25.1. novietnes reģistrācijas numuru;

25.2. dabīgās lecināšanas sākuma datumu;

25.3. lecināmā dzīvnieka identifikācijas numuru un vārdu (ja attiecināms);

25.4. lecināšanai izmantotā vaislinieka identifikācijas numuru un vārdu (ja attiecināms).

26. Ja novietnē ir veikta liellopu, zirgu, aitu un kazu mākslīgā apsēklošana, fiziskā persona, kura ir ieguvusi sertifikātu vai apliecību lauksaimniecības dzīvnieku mākslīgās apsēklošanas darba veikšanai (turpmāk – mākslīgās apsēklošanas tehniķis) atbilstoši normatīvajiem aktiem par prasībām personām, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju, septiņu dienu laikā pēc notikuma, izmantojot elektroniskās paziņošanas sistēmu, iesniedz šādu informāciju:

26.1. novietnes reģistrācijas numuru;

26.2. apsēklotā dzīvnieka identifikācijas numuru un vārdu (ja attiecināms);

26.3. vaislinieka identifikācijas numuru, vārdu (ja attiecināms) un spermas devu skaits;

26.4. mākslīgās apsēklošanas datumu;

26.5. mākslīgās apsēklošanas tehniķa kodu.

27. Ja liellopu, zirgu, aitu vai kazu novietnē dzīvnieki ir atnesušies, bijuši aborti, dzīvnieki ir nokauti, nobeigušies vai pazuduši, dzīvnieku īpašnieks vai turētājs septiņu dienu laikā pēc notikuma datu centram paziņo šādu informāciju:

27.1. novietnes reģistrācijas numuru;

27.2. notikuma veidu un datumu;

27.3. dzīvnieka sugu un tā identifikācijas numuru;

27.4. aborta datumu;

27.5. nokauto, nobeigušos vai pazudušo dzīvnieku identifikācijas numuru;

27.6. nokauto vai nobeigušos neapzīmēto dzīvnieku mātes identifikācijas numuru un to dzimšanas datumu;

27.7. atnešanās datumu un nedzīvi dzimušo dzīvnieku skaitu – zirgu dzimtas dzīvniekam.

28. Par dzīvnieka piedzimšanu un apzīmēšanu liellopu, aitu un kazu ganāmpulka īpašnieks vai turētājs datu centram paziņo septiņu dienu laikā pēc jaundzimušo teļu, kazlēnu un jēru apzīmēšanas ar krotālijām, norādot šādu informāciju:

28. 1. dzīvnieka dzimšanas novietnes reģistrācijas numuru;

28.2. mātes identifikācijas numuru, tās atnešanās datumu un atnešanās vieglumu;

28.3. dzīvnieka dzimšanas datumu un tā identifikācijas numuru;

28.4. dzīvnieka dzimumu un svaru;

28.5. apmatojuma krāsu – teļam;

28.6. dzīvi dzimušo pēcnācēju skaitu vienam dzīvniekam;

28.7. nedzīvi dzimušo dzīvnieku skaitu.

29. Ja mainās lauksaimniecības dzīvnieka īpašnieks vai dzīvnieku pārvieto no vienas novietnes uz citu (izņemot pārvietošanu uz kautuvi vai atzīto savākšanas centru), dzīvniekuīpašnieks vai turētājs septiņu dienu laikā pēc notikuma datu centrā iesniedz dzīvnieku pārvietošanas deklarāciju, norādot šādu informāciju:

29.1. tā ganāmpulka un novietnes reģistrācijas numuru, no kuras dzīvnieku pārvieto;

29.2. tā ganāmpulka un novietnes reģistrācijas numuru, uz kuru dzīvnieku pārvieto;

29.3. dzīvnieka sugu;

29.4 dzīvnieka identifikācijas numuru – liellopam, zirgam, kazai un aitai;

29.5. cūku, trušu, kažokzvēru, mājputnu, bišu saimju un citu sugu dzīvnieku skaitu;

29.6. pārvietošanas sākuma un beigu datumu un laiku;

29.7. pārvadātāja transportlīdzekļa valsts reģistrācijas numuru.

30. Ja liellopu, cūku, aitu, kazu vai zirgu pārvieto uz atzīto savākšanas centru, savākšanas centra īpašnieks vai viņa pilnvarotā persona, izmantojot elektroniskās paziņošanas sistēmu:

30.1. pirms dzīvnieku ievietošanas atzītā savākšanas centrā sagatavo pavaddokumentu dzīvnieku ievietošanai savākšanas centrā (turpmāk – pārvietošanas pavaddokuments), norādot šādu informāciju:

30.1.1. tās novietnes un ganāmpulka reģistrācijas numuru, no kuras dzīvnieku pārvieto;

30.1.2. savākšanas centra ganāmpulka un novietnes reģistrācijas numuru;

30.1.3. dzīvnieka sugu;

30.1.4. dzīvnieka identifikācijas numuru – liellopam, zirgam, kazai un aitai;

30.1.5. cūku skaitu;

30.1.6. pārvietošanas sākuma un beigu datumu un laiku;

30.1.7. pārvadātāja transportlīdzekļa valsts reģistrācijas numuru;

30.2. ne vēlāk kā 72 stundas pēc dzīvnieka izvešanas no savākšanas centra uz citu valsti paziņo šādu informāciju:

30.2.1. dzīvnieka identifikācijas numuru – liellopam, zirgam, kazai un aitai;

30.2.2. cūku skaitu;

30.2.3. pārvietošanas galamērķa valsti;

30.2.4. dzīvnieka izvešanas datumu un laiku.

31. Šo noteikumu 30. punktā minēto dzīvnieku nodošanas laikā to īpašnieks vai turētājs pārvietošanas pavaddokumentā ar parakstu apliecina datu patiesumu un attiecīgo dzīvnieku nodošanas faktu.

32. Pārvietošanas pavaddokumentu sagatavo divos eksemplāros. Viens pārvietošanas pavaddokumenta eksemplārs pavada dzīvnieku tā pārvietošanas laikā uz savākšanas centru, bet otrs paliek pie dzīvnieku īpašnieka vai turētāja. Pārvietošanas pavaddokumentu savākšanas centrā uzglabā trīs gadusno tā sagatavošanas brīža.

33. Ja bišu saimi no 1. aprīļa līdz 30. septembrim pārvieto uz nektāraugu platībām, tās īpašnieks vai turētājs datu centram var nesniegt šo noteikumu **29.**punktā minēto informāciju par bišu saimes pārvietošanu.

34. Ja lauksaimniecības dzīvnieku ieved no citas valsts pastāvīgai turēšanai, dzīvnieku īpašnieks vai turētājs septiņu dienu laikā pēc dzīvnieka ievietošanas novietnē datu centrā iesniedz ziņojumu par dzīvnieka ievešanu, norādot šādu informāciju:

34.1. ganāmpulka un novietnes reģistrācijas numuru, kurā dzīvnieks tiek ievests;

34.2. valsti, no kuras ievests dzīvnieks;

34.3. dzīvnieka sugu;

34.4. dzīvnieka identifikācijas numuru – liellopam, zirgam, kazai un aitai;

34.5. cūku, trušu, kažokzvēru, mājputnu, bišu saimju un citu sugu dzīvnieku skaitu;

34.6. dzīvnieka ievietošanas datumu un laiku;

34.7. pārvadātāja transportlīdzekļa valsts reģistrācijas numuru.

35. Vienlaikus ar šo noteikumu 34. punktā minēto ziņojumu par dzīvnieka ievešanu tā īpašnieks vai turētājs iesniedz datu centrā:

35.1. liellopa pases oriģinālu vai zirga pases kopiju;

35.2. liellopa, aitas vai kazas izcelsmi apliecinošu dokumentu oriģinālu, ja tāds izsniegts.

36. Ja liellopu izved no novietnes, kurā tas dzimis, uz citu valsti, tā īpašnieks vai turētājs septiņu dienu laikā pēc dzīvnieka izvešanas, izmantojot elektroniskās paziņošanas sistēmu, iesniedz iesniegumu par dzīvnieka izvešanu, norādot šādu informāciju:

36.1. ganāmpulka un novietnes reģistrācijas numuru, no kuras dzīvnieku izved;

36.2. pārvietošanas galamērķa valsti;

36.3. dzīvnieka identifikācijas numuru;

36.4. dzīvnieka izvešanas datumu un laiku;

36.5. pārvadātāja transportlīdzekļa valsts reģistrācijas numuru.

37. Ja zirgu, kazu, aitu, cūku, trusi, kažokzvēru, mājputnu, bišu saimes un citu sugu dzīvnieku izved no novietnes, kurā tas dzimis, uz citu valsti, dzīvnieku īpašnieks vai turētājs septiņu dienu laikā pēc dzīvnieku izvešanas paziņo datu centram šādu informāciju:

37.1. ganāmpulka un novietnes reģistrācijas numuru, no kuras dzīvnieku izved;

37.2. pārvietošanas galamērķa valsti;

37.3. dzīvnieka identifikācijas numuru – zirgam, aitai un kazai;

37.4. cūku, trušu, kažokzvēru, mājputnu, bišu saimju un citu sugu dzīvnieku skaitu;

37.5. dzīvnieka izvešanas datumu un laiku;

37.6. pārvadātāja transportlīdzekļa valsts reģistrācijas numuru.

**IV. Lauksaimniecības dzīvnieka reģistrēšana pārvietošanai uz kautuvi**

38. Kautuves īpašnieks vai viņa pilnvarotā persona (turpmāk – kautuves pārstāvis), izmantojot elektroniskās paziņošanas sistēmu:

38.1. ne vēlāk kā 24 stundas pirms lauksaimniecības dzīvnieku pārvietošanas, sagatavo pavaddokumenta pieteikumu dzīvnieku pārvietošanai uz kautuvi, norādot šādu informāciju:

38.1.1. ganāmpulka un novietnes reģistrācijas numuru, no kuras dzīvnieku pārvieto, un dzīvnieku īpašnieka vai turētāja vārdu, uzvārdu vai nosaukumu (firmu);

38.1.2. kaušanai pieteikto lauksaimniecības dzīvnieku skaitu un to identifikācijas numuru – liellopam, zirgam, aitai un kazai;

38.1.3. Eiropas Parlamenta un Padomes 2004. gada 29. aprīļa Regulas (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku, II pielikuma III sadaļā noteikto pārtikas aprites informāciju, kā arī dzīvnieku liemeņu, to daļu vai kautproduktu turpmāko izmantošanas (realizācijas) veidu;

38.1.4. dzīvnieku pircēja vārdu, uzvārdu vai nosaukumu (firmu) un tā reģistrācijas numuru Pārtikas un veterinārā dienesta uzraudzības objektu reģistrā, ja tiks saņemts kaušanas pakalpojums;

38.2. par lauksaimniecības dzīvniekiem, kas ievesti no citas valsts tūlītējai nokaušanai, tūlīt pēc dzīvnieku saņemšanas kautuvē sniedz šādu informāciju:

38.2.1. pieteikto dzīvnieku skaitu un to identifikācijas numuru – liellopam, zirgam, aitai un kazai;

38.2.2. veterinārā (veselības) sertifikāta numuru, valsti un dzīvnieku ievedēja vārdu, uzvārdu un personas kodu fiziskai personai vai uzņēmuma nosaukumu un reģistrācijas numuru juridiskai personai;

38.3. sniedz informāciju par kautuvē nokauto lauksaimniecības dzīvnieku skaitu, to identifikācijas numurus (liellopam, zirgam, aitai un kazai), kaušanas datumu un kaušanas kārtas numuru katrai dzīvnieku sugai pirms dzīvnieka liemeņa vai tā daļas vai kautproduktu izvešanas no kautuves, bet ne vēlāk kā 48 stundas pēc dzīvnieka nokaušanas.

39. Dzīvnieku nodošanas brīdī to īpašnieks vai turētājs pavaddokumentā ar parakstu apliecina datu un pārtikas aprites informācijas patiesumu un attiecīgo dzīvnieku nodošanas faktu. Par transportēšanu atbildīgā persona pavaddokumentā norāda dzīvnieka pārvietošanas sākuma un beigu datumu, laiku, transportlīdzekļa valsts reģistrācijas numuru un pārvadātāja atļaujas numuru, ja tāda izsniegta saskaņā ar normatīvajiem aktiem par dzīvnieku pārvadāšanu.

40. Pavaddokumentu sagatavo divos eksemplāros pirms dzīvnieka pārvietošanas no novietnes uz kautuvi. Viens pavaddokumenta eksemplārs pavada dzīvnieku tā pārvietošanas laikā uz kautuvi, bet otrs paliek pie dzīvnieku īpašnieka vai turētāja. Pavaddokumentu kautuvē uzglabā trīs gadus no tā sagatavošanas brīža.

41. Pārtikas un veterinārā dienesta pilnvarotais veterinārārsts elektroniskās paziņošanas sistēmā par kaušanai paredzētajiem lauksaimniecības dzīvniekiem un lauksaimniecības dzīvniekiem, kas ievesti no citas valsts tūlītējai nokaušanai, iesniedz šādu informāciju:

41.1. par kautuvē saņemto lauksaimniecības dzīvnieku skaitu, to identifikācijas numuriem (liellopam, zirgam, aitai un kazai), novietnes numuru, pirmskaušanas apskates rezultātiem un lēmumu par kaušanu – 24 stundu laikā pēc dzīvnieku saņemšanas;

41.2. par pēckaušanas veterinārās ekspertīzes rezultātiem – pirms dzīvnieka liemeņa, tā daļas vai kautproduktu izvešanas no kautuves.

**V. Vispārējās lauksaimniecības dzīvnieka apzīmēšanas prasības**

42. Lauksaimniecības dzīvnieku apzīmē tā īpašnieks, turētājs, praktizējošs veterinārārsts vai fiziska persona, kura ir saņēmusi sertifikātu vai apliecību vērtēšanas un pārraudzības veikšanai atbilstoši normatīvajiem aktiem par prasībām personām, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju.

43. Lauksaimniecības dzīvnieka apzīmējums ir redzams, skaidri salasāms, netraucē dzīvnieka labsajūtai un nekaitē tā veselībai.

44. Datu centrs izsniedz lauksaimniecības dzīvnieku obligātos apzīmēšanas līdzekļus – krotālijas vai transponderus (turpmāk – apzīmēšanas līdzekļi). Dzīvnieku īpašnieks vai turētājs papildus var izmantot arī citu lauksaimniecības dzīvnieka apzīmējumu, nodrošinot, ka tas neskar obligāto apzīmēšanas līdzekli un neietekmē dzīvnieka labsajūtu un veselību.

45. Lai saņemtu apzīmēšanas līdzekli, dzīvnieku īpašnieks vai turētājs:

45.1. izdara pasūtījumu, piezvanot uz datu centra tīmekļa vietnē norādīto tālruņa numuru vai izmantojot elektroniskās paziņošanas sistēmu, un sniedz šādu informāciju:

45.1.1. ganāmpulka reģistrācijas numuru;

451.2. dzīvnieku īpašnieka vai turētāja vārdu, uzvārdu vai nosaukumu, tālruņa numuru un elektroniskā pasta adresi vai oficiālo elektronisko adresi;

45.1.3. krotāliju komplektu skaitu vai krotāliju skaitu un to izgatavotāju;

45.1.4. atjaunojamo dzīvnieka identifikācijas numuru un krotāliju izgatavotāju, ja krotālija nozaudēta vai nav salasāms identifikācijas numurs;

45.2. veic maksājumu saskaņā ar rēķinu atbilstoši normatīvajiem aktiem par datu centra publisko maksas pakalpojumu cenrādi.

46. Datu centrs 14 dienu laikā pēc šo noteikumu 45. punktā minētās informācijas un maksājuma saņemšanas izsniedz krotālijas atbilstoši Komisijas 2004. gada 29. aprīļa Regulas (EK) Nr. 911/2004, ar ko īsteno Eiropas Parlamenta un Padomes Regulu Nr. 1760/2000 attiecībā uz krotālijām, pasēm un saimniecības reģistriem (turpmāk – regula Nr. 911/2004), 1. panta 1., 2. un 6. punkta vai regulas Nr. 21/2004 4. panta 6. punkta un pielikuma A daļas 1., 2., 3., 4., 5. un 6. punkta prasībām, bet transponderus – atbilstoši regulas Nr. 2015/262 2. panta "n" apakšpunkta prasībām.

**VI. Liellopa apzīmēšanas veidi un līdzekļi**

47. Jaundzimušos teļus un liellopus, kas ievesti no valsts, kura nav Eiropas Savienības dalībvalsts (turpmāk – trešā valsts), ja vien tos neieved kaušanai, 20 dienu laikā pēc teļa piedzimšanas vai no trešās valsts ievestā liellopa ievietošanas novietnē apzīmē ar krotālijām, iestiprinot tās abās ausīs.

48. Ja liellopam nozaudēta viena vai abas krotālijas vai vienreizējais identifikācijas numurs krotālijā kļuvis nesalasāms, tā īpašnieks vai turētājs ne vēlāk kā septiņu dienu laikā pēc notikuma konstatēšanas izdara šo noteikumu 45. punktā minēto pasūtījumu. Dzīvnieku īpašnieks vai turētājs nekavējoties nodrošina dzīvnieka apzīmēšanu ar atjaunoto krotāliju.

49. Datu centrs, ievērojot dzīvniekuīpašnieka vai turētāja iesniegumu par liellopa pases izgatavošanu, 14 dienu laikā pēc iesnieguma saņemšanas atbilstoši regulas Nr. 911/2004 6. panta 1. punkta prasībām izgatavo liellopa pasi un to izdod dzīvnieku īpašniekam vai turētājam, ja dzīvnieku izved uz citu Eiropas Savienības dalībvalsti vai ja liellopa pasi pieprasa trešās valsts kompetentā iestāde.

**VII. Cūku apzīmēšanas veidi un līdzekļi**

50. Cūku pirms katras dzīvnieka pārvietošanas ārpus novietnes apzīmē ar krotāliju vai tetovējumu, kurā ir skaidri salasāms novietnes reģistrācijas numurs, kā arī saglabā iepriekšējo krotāliju vai tetovējumu, ja cūka jau bijusi apzīmēta.

51. Ganāmpulkos, kuros tiek veikta snieguma pārbaude, sivēnus, ko atšķir no mātes ganāmpulka atražošanai, kā arī jauncūkas, audzējamās cūkas, kuiļus un sivēnmātes (turpmāk – vaislas cūkas) apzīmē ar krotāliju vai tetovējumu. Vaislas cūkām krotālijā vai tetovējumā papildus novietnes reģistrācijas numuram norāda arī dzīvnieka individuālo numuru, ko piešķir augošā secībā.

52. Cūku un vaislas cūku apzīmēšanai izmanto divpusējas elastīgas vienreiz izmantojamas plastikāta krotālijas. Vaislas cūkām individuālo numuru krotālijā iespiež vai ieraksta ar neizdzēšamu tinti. Krotāliju iestiprina cūkas auss vidējā trešdaļā. Krotālijā vai tetovējumā norādīto novietnes numuru nedrīkst aizstāt bez datu centra atļaujas.

53. Dzīvnieku īpašnieks, pārvietojot savā ganāmpulkā esošās cūkas no vienas novietnes uz otru vai uz tam piederošu kautuvi, dzīvniekus var neapzīmēt, ja tiek nodrošināta to izsekojamība un novietne ir iekļauta attiecīgā Pārtikas un veterinārā dienesta atļauju reģistrā.

54. Ja dzīvnieka tetovējums kļuvis nesalasāms, tā īpašnieks vai turētājs to atjauno, norādot to pašu novietnes reģistrācijas numuru. Ja krotālija ir nozaudēta, dzīvnieku īpašnieks vai turētājs to aizstāj ar jaunu, tajā norādot to pašu novietnes reģistrācijas numuru, bet vaislas cūkām – individuālo numuru. Atjaunošanas vai nozaudēšanas faktu ieraksta šo noteikumu 15. punktā minētajā novietnes dzīvnieku reģistrā.

55. Ja cūkas ievestas (izņemot ievešanu kautuvē) no citas Eiropas Savienības dalībvalsts, tās pirms pārvietošanas ārpus novietnes apzīmē atbilstoši šo noteikumu prasībām un saglabā to oriģinālo identifikācijas numuru, kas piešķirts valstī, no kuras dzīvnieks ir ievests. Identifikācijas numuru dzīvnieku īpašnieks vai turētājs ieraksta šo noteikumu 15. punktā minētajā novietnes dzīvnieku reģistrā.

56. Ja cūkas ievestas (izņemot ievešanu kautuvē) no trešās valsts un tām veiktas pārbaudes atbilstoši normatīvajiem aktiem par veterināro kontroli, kas jāievēro, ievedot Latvijā dzīvniekus no trešajām valstīm, tās pirms pārvietošanas ārpus novietnes un 30 dienu laikā pēc šīm pārbaudēm apzīmē atbilstoši šo noteikumu prasībām, saglabājot oriģinālo identifikācijas numuru, kas piešķirts valstī, no kuras dzīvnieks ir ievests. Identifikācijas numuru dzīvnieku īpašnieks vai turētājs ieraksta šo noteikumu 15. punktā minētajā novietnes dzīvnieku reģistrā.

**VIII. Aitu un kazu apzīmēšanas veidi un līdzekļi**

57. Jaundzimušos jērus un kazlēnus 30 dienu laikā pēc to piedzimšanas apzīmē ar krotālijām, iestiprinot tās abās ausīs.

58. No trešās valsts ievestās aitas un kazas, ja vien dzīvniekus neieved kaušanai, 14 dienu laikā pēc veterinārajām pārbaudēm, kuras noteiktas atbilstoši normatīvajiem aktiem par veterināro kontroli, kas jāievēro, ievedot Latvijā dzīvniekus no trešajām valstīm, apzīmē ar krotālijām, iestiprinot tās abās ausīs.

59. Ja aitu un kazu izved uz citu Eiropas Savienības dalībvalsti, dzīvnieku pirms izvešanas apzīmē ar elektronisku krotāliju, iestiprinot to ausī.

60. Ja aitai un kazai pazudusi kāda krotālija vai individuālais identifikācijas numurs elektroniskajā krotālijā kļuvis nesalasāms, dzīvnieku īpašnieks vai turētājs septiņu dienu laikā pēc notikuma konstatēšanas izdara šo noteikumu 45. punktā minēto pasūtījumu. Dzīvnieku īpašnieks vai turētājs nekavējoties nodrošina dzīvnieka apzīmēšanu ar atjaunoto krotāliju.

**IX. Zirgu dzimtas dzīvnieku apzīmēšanas veidi un līdzekļi**

61. Zirgu dzimtas dzīvnieku (jaundzimušo kumeļu) identificē līdz sešu mēnešu vecumam, izsniedzot identifikācijas dokumentu, kas atbilst regulas Nr. 2015/262 7. pantā minētajām prasībām (turpmāk – zirga pase), un apzīmē ar transponderu.

62. Vērtēšanas eksperts vai praktizējošs veterinārārsts zirgu dzimtas dzīvnieku apzīmē, implantējot transponderu atbilstoši regulas Nr. 2015/262 18. panta 2. punktā minētajām prasībām. Pēc zirgu dzimtas dzīvnieka apzīmēšanas ar transponderu vērtēšanas eksperts aizpilda zirga reģistrācijas kartīti (pielikums) divos eksemplāros un nodod to dzīvnieku īpašniekam. Dzīvnieku īpašnieks septiņu dienu laikā pēc zirgu dzimtas dzīvnieka apzīmēšanas vienu reģistrācijas kartītes eksemplāru iesniedz datu centrā, bet otrs eksemplārs paliek pie dzīvnieku īpašnieka.

63. Vērtēšanas eksperts vai praktizējošs veterinārārsts pirms zirgu dzimtas dzīvnieka apzīmēšanas īsteno pasākumus saskaņā ar regulas Nr. 2015/262 16. panta un 17. panta 1. punktā minētajām prasībām. Vērtēšanas eksperts vai praktizējošs veterinārārsts zirga reģistrācijas kartītē (pielikums) izdara atzīmi, ja atklāj pazīmes, ka zirgu dzimtas dzīvnieks ir jau bijis identificēts, un vienas dienas laikā par to paziņo Pārtikas un veterinārajam dienestam un datu centram.

64. Datu centrs 14 dienu laikā pēc zirga reģistrācijas kartītes (pielikums) saņemšanas dzīvnieku īpašniekam vai turētājam izsniedz zirga pasi. Datu centrs zirga pasi izdod saskaņā ar regulas Nr. 2015/262 9. pantā minētajām prasībām, reizē piešķirot zirgu dzimtas dzīvnieka unikālo dzīves numuru, kas veidots atbilstoši regulas Nr. 2015/262 2. panta "o" apakšpunktā minētajām prasībām.

65. Ja dzīvniekam mainās īpašnieks, iepriekšējais dzīvnieku īpašnieks nodod jaunajam dzīvnieku īpašniekam zirga pasi, kurā ar parakstu ir apliecinājis dzīvnieka nodošanu, un paziņo datu centram informāciju saskaņā ar šo noteikumu 29. punktā minētajām prasībām.

66. Ja dzīvnieku īpašnieks vai turētājs zirgu dzimtas dzīvnieku nodod kautuvē, kautuves pārstāvis rīkojas saskaņā ar regulas Nr. 2015/262 34. panta 1. punkta "a" un "b" apakšpunktā minētajām prasībām un zirga pasē ieraksta nokaušanas datumu. Kautuves pārstāvis zirga pasi septiņu dienu laikā pēc dzīvnieka nokaušanas iesniedz datu centrā.

67. Ja zirgs ir nobeidzies vai nokauts novietnē, pazudis vai nozagts, tā īpašnieks vai turētājs zirga pasē ieraksta notikuma datumu un 30 dienu laikā pēc notikuma konstatēšanas zirga pasi iesniedz datu centrā.

68. Datu centrs pēc zirga pases saņemšanas šo noteikumu 10.1. apakšpunktā minētajā lauksaimniecības dzīvnieku reģistrā izdara atzīmi, ka zirga pase ir nederīga.

69. Savvaļā vai pussavvaļā dzīvojošu zirgu dzimtas dzīvniekus (izņemot zirgu dzimtas dzīvniekus, kas paredzēti kaušanai pārtikai), kas tiek turēti likuma "Par īpaši aizsargājamām dabas teritorijām" II nodaļā noteiktajā teritorijā, identificē saskaņā ar regulas Nr. 2015/262 13. panta 1. punktā minētajām prasībām.

70. Datu centrs nodrošina regulas Nr. 2015/262 6. pantā, 13. panta 2. punktā, kā arī 40. pantā minēto pienākumu izpildi.

**X. Citu sugu dzīvnieku apzīmēšanas veidi un līdzekļi**

71. Citu sugu dzīvnieku pirms katras pārvietošanas uz citu novietni, kautuvi, medījumu apstrādes uzņēmumu vai izvešanu ārpus novietnes, ja dzīvnieks tiek nogalināts novietnē, apzīmē ar ausī iestiprināmu krotāliju, kurā datu centrs iedrukājis novietnes reģistrācijas numuru.

72. Dzīvnieku īpašnieks, pārvietojot savā ganāmpulkā esošos citu sugu dzīvniekus uz tam piederošu kautuvi, tos var neapzīmēt, ja tiek nodrošināta dzīvnieku izsekojamība un novietne ir iekļauta attiecīgā Pārtikas un veterinārā dienesta atļauju reģistrā.

**XI. Noslēguma jautājumi**

73. Ja lauksaimniecības dzīvnieks ir apzīmēts pirms šo noteikumu spēkā stāšanās dienas, apzīmējums ir derīgs visā dzīvnieka dzīves laikā.

74. Šo noteikumu 3.4., 11.4. apakšpunktā un 20. punktā minēto prasību par informācijas sniegšanu un reģistrēšanu par lauksaimniecības dzīvnieka turēšanas veidu un par kūtsmēslu uzglabāšanas veidu novietnē piemēro ar 2020. gada 1. janvāri.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Padomes 1964. gada 26. jūnija Direktīvas 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā;

2) Padomes 1990. gada 26. jūnija Direktīvas 90/427/EEK par zootehniskajiem un ģenealoģiskajiem nosacījumiem, kas regulē Kopienas iekšējo tirdzniecību ar zirgu dzimtas dzīvniekiem;

3) Padomes 1997. gada 17. marta Direktīvas 97/12/EK, ar ko groza un atjaunina Direktīvu 64/432/EEK par veselības problēmām, kas ietekmē liellopu un cūku tirdzniecību Kopienā;

4) Padomes 2008. gada 15. jūlija Direktīvas 2008/71/EK par cūku identificēšanu un reģistrēšanu;

5) Eiropas Parlamenta un Padomes 2014. gada 15. maija Direktīvas 2014/64/ES, ar ko attiecībā uz elektroniskām datubāzēm, kuras ietilpst dalībvalstu uzraudzības sistēmās, groza Padomes Direktīvu 64/432/EEK.

 Ministru prezidents A. K. Kariņš

 Zemkopības ministrs K. Gerhards